Vreo douăzeci de minute mai târziu, mă găsesc în parcarea din fața sălii. Discursurile s-au terminat, așa că oamenii altor localități nu mai stau să asculte Copilul din Tine, de dinăuntru. Din fericire, înainte să se îmbarce în mașini sau autocare, mai prind cu reportofonul câțiva participanți.

in.TM: Ce ai venit să asculți? Barna, Cioloș sau OCS?

Elena: Cioloș. Are inițiativă, și mi s-a părut că are dreptate în ceea ce spune cu școlile și spitalele. Poate să facă ceva.

Dacă exista și mai mult buget pentru formații, pe cine ai mai fi chemat?

Implant Pentru Refuz, Coma și Alternosfera.

Cam pe aseară apărut super populară pe net o manea în care Guță promovează PSD-ul. Ce manea care să atragă și alt electorat s-ar mula, să zicem, pe discursul lui Cioloș?

Nu ascult manele. Eu sunt cu rock, clasic și chestii de genul.

Atunci una rock.

Tot cu insistență pe școală, centrată pe unitate în țara noastră. Tre’ să participăm cu toții la chestia asta, pentru că altfel nu avem cum să facem o schimbare.

in.TM: Salut! Mai mult despre muzică vreau să te întreb.

Adelina: OK, mai bine. Că informații despre formația de-acum nu prea știu.

Atunci, dacă ai fost DJ la eveniment, ce piesă ai fi pus?

Poate ceva mai comercial, de animat lumea. De la Liviu Teodorescu. În rest, nu-mi vine nimic în minte. Uite, colega Flori îmi zice că nu aia. Și că OCS sau What’s Up au un mesaj, și de-aia au venit. Dar eu aș spune poate un latino sau ceva…

Pepe?

Nu, Enrique Iglesias, că noi suntem fane și-l urmărim dacă apare pe-aproape.

Aha! Atunci oare Hero de la el s-ar potrivi Alianței USR PLUS?

Hm, poate-i prea lacrimogenă. Flori zice că Vunk aveau Vreau o țară ca afară, care ar merge mai bine.

Ziceați că ați văzut aia de-aseară a lu’ Guță. O manea dedicată alianței cum ar suna?

Nuu manele! Și eu și Flori suntem anti-manele complet.

in.TM: Care piesă de la OCS se potrivește cel mai bine alianței din care sunteți parte?

Țibrea Alexandru (președinte USR Jimbolia): În primul rând, bine că n-a venit cu șobolanii roșii. Muzica este foarte antrenantă, versurile sunt ok. Mi-au plăcut unele dintre melodii. Datorită vârstei nu mai sunt un fan al genului ăstuia, dar încerc să mă mulez pe orice e antrenant și frumos.

Dacă aveați un buget mai mare, ce formații ați fi chemat?

Dragul meu, l-aș fi adus pe André Rieu cu toată formația lui… Și-atunci nu ar fi venit toată Timișoara, ci tot Banatul!

Probabil. Ați auzit maneaua de asea…

Guță! Bravo lui! Trebuie să-și pună averea la adăpost, și Daddy — fiind prieten cu el de la chefuri — probabil că l-a rugat să spargă audiențele de pe Facebook, pentru că numai acolo a apărut. Dar așa o să și treacă, fiecare minune ține trei zile. Să-i lăsăm să-și cânte amarul sau fericirea, noi mergem mai departe cu muzicile și convingerile noastre.

Dar dacă ar fi să se compună o lăutărească sau manea pentru blocul dumneavoastră politic, ce-ar transmite?

Există deja această melodie, și aș pune melodia Ciuleandra să meargă la nesfârșit. E și ritmul, și spiritul, și ideea de distracție și libertate.

Ca membru USR, știți de Nicușor Dan. Acum șase ani, Nicușor era faraonu’, într-o memă video.

Nu știu, dar răutăți sunt, și de-o parte și de cealaltă. Mai mult de cealaltă. Dar, ați văzut: noi nu promitem, ci încercăm să facem lucruri!

in.TM: OCS, Cioloș, Barna… ai venit să-i asculți pe vreunii dintre ăștia, sau altceva?

Teodora: Altceva: Cioloș și Barna.

Care sunt altceva, înțeleg. La un buget mai mare, ce formații ai fi chemat?

Poate Vama Veche. Dar nu știu dacă asta contează mult, că nu-mi dau seama dacă publicul formației este cu totul din electoratul Alianței. Dar Chirilă cred că asta atrage.

Ca DJ, care trei piese ai fi pus?

We Are The Champions, Wind Of Change și If I Could Turn Back Time de la Cher. Asta în ideea că aș schimba lucrurile de la rădăcină, să zic așa.

În ce an crezi că au fost plantate rădăcinile?

În primele șase luni din 1990. Atunci aș fi întors timpul.

Nicolae Guță a scos o piesă populară pe net, în care elogiază PSD-ul și te-ndeamnă să votezi trandafiru’. În aceeași notă, o folclorică, manea sau lăutărească dedicată Alianței cum ar suna?

Uite că la versuri m-ai luat prin surprindere. Dar aș zice că aleg să mă implic mai mult pentru un viitor mai bun al copilului meu și pentru a duce un trai mai bun – eu dar, nu numai. Toți oamenii pe care-i văd aleatoriu pe stradă, în România, nu-n altă țară.

Andrei Caramitru versus Oana Bogdan. Cine-ar câștiga un battle rap?

Oana Bogdan! Pentru că-i femeie.

Dar un concurs de hippie folk la chitară?

Atunci zic Caramitru, ca să-i dăm și lui o șansă.

in.TM: Văd că ești membru PLUS. Cum ți s-a părut discursul lui Cioloș?

Flavius: Unul normal, care trebuia să fie spus de mult în România. Dar suntem noi tinerii, ca să îmbunătățim lucrurile. Iar mesajul lui poate scoate lumea la vot.

Cum ți se pare Omul Cu Șobolani?

Am ascultat pentru prima oară trupa și sigur îi voi mai asculta de-acum înainte.

Dacă te-ai fi ocupat de programul artistic, pe cine ai mai fi adus?

Cred că pe Alternosfera. Sunt primii care mi-au venit în minte.

Iar acum, imaginează-ți că ești DJ pe scenă, înăuntru. Ce piese ai fi pus?

Tot una de la Alternosfera, al cărui nume nu-mi vine fix acum. Și, probabil, ceva de la Tudor Gheorghe.

Ca să trezească spiritul patriotic în noi, înțeleg. O manea USR PLUS?

Sigur nu s-ar face. Noi, ca alianță, nici nu ne vedem în categoria aceea.

Asta în ideea că în manelele sunt doar pentru unii?

Sincer, nu cred că rezonează cu electoratul. Eu nu mă regăsesc în stilul ăsta de muzică, și atunci cred că nici restul nu s-ar regăsi. Adică, nu neapărat stilul muzical, cât versurile.

Dar o manea alternativă ce mesaj ar avea?

Uniți pentru o Românie mai bună, probabil.